'כל אחד הוא אור קטן וכולנו אור איתן'
שיעור חינוך לחנוכה – כיתה י

תכנית בארי, מכון שלום הרטמן

פתיחה כללית
דף לימוד זה הוא חלק מסדרה המוקדשת לחנוכה, במסגרת תכנית 'בארי' של מכון הרטמן http://beeri.hartman.org.il/Resource_Center.asp. 
הדפים מכילים מקורות מעטים, הקלים להבנה, במטרה לאפשר לכל מורה ולכל תלמיד להתמודד עמם בקלות, גם אם הם אינם בקיאים בתחום הדעת של לימודי יהדות. כל אחד יכול לקחת חלק בשיעור וליהנות מלימוד שעושה שימוש בטקסט יהודי כגירוי לדיון בנושאים כלליים השאובים מעולמם של התלמידים.
דפי הלימוד הותאמו לשש הכיתות של החינוך העל יסודי, ועל כן המורה יכול ללמד בכל שנה שיעור אחר לפי רמת כיתתו.

מטרות השיעור
1. התלמיד יבין את ערכו כאדם ייחודי.
2.  התלמיד יבין שקהילה כוללת את סך חבריה; שכל אחד מהם הוא אדם ייחודי; ושהקהילה אינה שוללת את ייחודיות הפרט. מכאן נובע כוחה של הקהילה.
3.  התלמיד יפתח מודעות לעצמו כמי שמסוגל לקחת חלק בפעולה של הכלל. 

מבנה השיעור
1. הפעלת פתיחה – הייחודי שבי.
2. לימוד מקור 1 – מדברי הרב קוק.
3. דיון – בין היחיד לחברה.
4. לימוד מקור 2 – “באנו חושך לגרש”.
5. לימוד מקור 3 – מדבריו של בנימין זאב הרצל.
6. דיון מסכם.

מהלך השיעור
נבקש מכל תלמיד לכתוב תכונה אחת או יותר שמאפיינת אותו ומייחדת אותו. תכונה שהוא
רואה בה משהו שמבדיל אותו מאנשים אחרים. תכונה שהוא טוב בה במיוחד. לחלופין, ניתן לבקש מכל תלמיד לכתוב את התכונה הייחודית של התלמיד היושב לצדו.
המורה ירשום את התכונות על הלוח.
האם יש תכונות שחזרו יותר מפעם אחת? ואם כן – האם זה מעיד על כך שלא מדובר בתכונה ייחודית?
האם הייחודיות שלנו מפרידה בינינו לבין האחרים או דווקא מקרבת?
האם היינו רוצים שלכולנו תהיינה אותן תכונות? (נניח- שכולנו נצטיין בספורט ובמתמטיקה נהיה נדיבים וכריזמטיים?)

הרחבה למנחה על מחברי הקטעים שבדף המקורות
הראי"ה קוק – נולד בלטביה בשנת 1865. עלה לארץ וכיהן כרב האשכנזי הראשון בארץ ישראל. מאבות הציונות הדתית. כתב חיבורים שונים, ובהם כתבים הגותיים. נפטר בשנת .1935 
שרה לוי תנאי- נולדה בירושלים בשנת 1911 להורים עולים מתימן. מחלוצות המחול בארץ. ייסדה את להקת המחול ענבל. כתבה יצירות מחול ולצדן שירי ילדים מפורסמים. נפטרה בשנת 2005. 
חשוב לציין שלעתים אנו ותלמידינו נוטים לזלזל בשירי ילדים. שיר ילדים מוכר זה מוכיח כי למרות היותו קליט ופשוט לכאורה, הוא טומן בחובו רעיון עמוק ומרתק שממנו ניתן לפתח דיון חשוב ורציני.
בנימין זאב הרצל- חוזה המדינה, נולד בשנת 1860 בבודפשט בירת הונגריה. למד משפטים ועבד כעיתונאי. לאחר שנחשף למצוקת היהודים בעולם פעל במישורים שונים כדי למצוא דרך לפתור אותה. בין היתר ייסד את הקונגרס הציוני ואת המוסדות הציוניים. מתוך פעילותו המדינית קמה התנועה הציונית שהביאה להקמת מדינת ישראל. דבריו אלו של הרצל מתארים את הדרך שבה לדעתו תתחיל התנועה הציונית לצמוח עד הקמת מדינה יהודית בארץ ישראל.
דבריו של הרצל הובאו כדוגמה למצב שבו הנרות הבודדים דולקים ולאחריהם נדלקת האבוקה הגדולה.

דיון מסכם
בעקבות הפעלת הפתיחה והמקורות שנלמדו, נשאל -
כיצד לדעתכם הייתה מתנהגת חברה שבה כל חבריה זהים או דומים? האם לדעתכם זוהי חברה חזקה או חלשה? האם תוכלו לספר על מקרה שבו התאחדות של כמה חברים הפכה אותם לקבוצה חזקה ומגובשת? מה היה תפקידו של כל אחד מהחברים?